Ο **Πέτρος Μολυβιάτης** (1928) είναι Έλληνας διπλωμάτης και πολιτικός. Υπήρξε πολύ στενός συνεργάτης («εξ απορρήτων») του πρωθυπουργού και Προέδρου της Δημοκρατίας Κωνσταντίνου Καραμανλή ενώ έχει διατελέσει τρεις φορές υπουργός Εξωτερικών της Ελλάδας (2004 - 2006, 2012 και 2015), διευθυντής του Πολιτικού Γραφείου του πρωθυπουργού (1974 - 1980), γενικός γραμματέας της Προεδρίας της Δημοκρατίας (1980 - 1985 και 1990 - 1995) και βουλευτής Επικρατείας της Νέας Δημοκρατίας (1996 - 2004).

Προσωπικότητα με ευρύτερη αποδοχή στο πολιτικό σύστημα, χαρακτηριστική υπήρξε η καλή σχέση και συνεργασία του με τον Αντώνη Λιβάνη, που πολλές φορές έπαιξε θετικό ρόλο στην εξομάλυνση των διαφορών μεταξύ Κ. Καραμανλή και Ανδρέα Παπανδρέου, ιδιαίτερα την περίοδο της «συγκατοίκησης» (1980 - 1985).

Βιογραφικά στοιχεία
-------------------

Γεννήθηκε στη Χίο στις 12 Ιουνίου 1928. Η μητέρα του Αγάπη ήταν αδελφή του συγγραφέα Ηλία Βενέζη και καταγόταν από το Αϊβαλί της Μικράς Ασίας.

Σπούδασε νομική στο Εθνικό και Καποδιστριακό Πανεπιστήμιο Αθηνών. Ακολούθησε καριέρα στο διπλωματικό σώμα, με θητεία σε καίριες θέσεις: στις μόνιμες αντιπροσωπείες της Ελλάδας στην έδρα του ΟΗΕ στη Νέα Υόρκη και την έδρα του ΝΑΤΟ στις Βρυξέλλες, καθώς και στις ελληνικές πρεσβείες της Μόσχας, της Άγκυρας και της Πρετόριας.

Από το 1974 ως το 1980 ήταν γενικός διευθυντής του Πολιτικού Γραφείου του πρωθυπουργού Κωνσταντίνου Καραμανλή και στη συνέχεια για δύο πενταετίες (1980 - 1985 και 1990 - 1995) χρημάτισε γενικός γραμματέας της Προεδρίας της Δημοκρατίας. Από το 1996 μέχρι το 2004 εκλέγεται βουλευτής επικρατείας με την υποστήριξη της Νέας Δημοκρατίας. Το 2004 στην πρώτη κυβέρνηση Καραμανλή ανέλαβε το υπουργείο Εξωτερικών, όπου παρέμεινε μέχρι και τις 14 Φεβρουαρίου του 2006. Επίσης είναι πρόεδρος του ιδρύματος «Κωνσταντίνος Γ. Καραμανλής».

Στις 17 Μαΐου 2012, κατά τον διορισμό της Υπηρεσιακής Κυβέρνησης Παναγιώτη Πικραμμένου από τον Πρόεδρο της Ελληνικής Δημοκρατίας Κάρολου Παπούλια, ανέλαβε το υπουργείο Εξωτερικών μέχρι τη διενέργεια εκλογών στις 17 Ιουνίου 2012.

Στις 28 Αυγούστου 2015 κατά τον διορισμό της Υπηρεσιακής Κυβέρνησης Βασιλικής Θάνου Χριστοφίλου από τον Πρόεδρο της Ελληνικής Δημοκρατίας Προκόπη Παυλόπουλο, ανέλαβε το υπουργείο Εξωτερικών μέχρι τη διενέργεια εκλογών στις 20 Σεπτεμβρίου 2015.

Είναι παντρεμένος με τη Νιόβη Χριστάκη και έχει δύο παιδιά, μία κόρη και ένα γιο. Η κόρη του Λώρα υπήρξε σύζυγος του επιχειρηματία και τραπεζίτη Στέλιου Παναγόπουλου, διοικητή της Εθνικής Τράπεζας και ευρωβουλευτή του ΠΑΣΟΚ.

### Υπουργός Εξωτερικών

Ο Μολυβιάτης με τον Κάρολο Παπούλια το 2012
Τον Απρίλιο του 2005 ο Πέτρος Μολυβιάτης, και ο Καραμανλής έστειλαν έξι επιστολές σε Ευρωπαίους ηγέτες και αξιωματούχους και στον πρόεδρο των ΗΠΑ, Τζορτζ Μπους, με τις οποίες πρότειναν την επίλυση του Μακεδονικού ονοματολογικού ζητήματος και την αποδοχή της ένταξης της χώρας στην ΕΕ με την υιοθέτηση μιας διπλής ονομασίας, χωρίς να γίνει κάποια αλλαγή του Συντάγματος της χώρας: η ονομασία "Δημοκρατία Μακεδονίας-Σκόπια" θα χρησιμοποιούνταν από τον ΟΗΕ, τα κράτη του οποίου ενθαρρύνονταν απλώς να τη χρησιμοποιούν, ενώ το συνταγματικό όνομα "Δημοκρατία της Μακεδονίας" θα συνέχιζε να βρίσκεται σε χρήση στο εσωτερικό της χώρας.

Ο Μολυβιάτης με την Κοντολίζα Ράις το 2005
Ο Μολυβιάτης με τον Προκόπη Παυλόπουλο

Παραπομπές
----------

1. 1 2  Σινάνη, Κατερίνα (20 Μαΐου 2012). «Π. Μολυβιάτης: Ο άνθρωπος για τις «επικίνδυνες αποστολές»». *www.newsbomb.gr*. Ανακτήθηκε στις 18 Ιουλίου 2016.
2. ↑  Newsroom. «Ενα Χρονικό – «κλειδί» για το συρτάρι της ιστορίας του ξεριζωμού από την Αγάπη Μολυβιάτη – Βενέζη | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 24 Φεβρουαρίου 2022.
3. ↑  «ΒΟΥΛΗ ΤΩΝ ΕΛΛΗΝΩΝ - Πέτρος Μολυβιάτης - Βιογραφικό». 13 Ιουλίου 2002. Αρχειοθετήθηκε από το πρωτότυπο στις 13 Ιουλίου 2002. Ανακτήθηκε στις 18 Ιουλίου 2016. CS1 maint: Unfit url (link)
4. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Μολυβιάτης Γεωργίου Πέτρος». *www.hellenicparliament.gr*. Ανακτήθηκε στις 18 Ιουλίου 2016.
5. ↑  «Γενική Γραμματεία της Κυβέρνησης | Κυβέρνηση ΚΑΡΑΜΑΝΛΗ Α. ΚΩΝΣΤΑΝΤΙΝΟΥ (2004)». *www.ggk.gov.gr*. Ανακτήθηκε στις 18 Ιουλίου 2016.
6. ↑  «ΜΟΛΥΒΙΑΤΗΣ ΠΕΤΡΟΣ - Βιογραφικό». *www.ana.gr*. Αρχειοθετήθηκε από το πρωτότυπο στις 9 Απριλίου 2004. Ανακτήθηκε στις 18 Ιουλίου 2016. CS1 maint: Unfit url (link)
7. ↑  «Γενική Γραμματεία της Κυβέρνησης | Κυβέρνηση ΠΙΚΡΑΜΜΕΝΟΥ ΠΑΝΑΓΙΩΤΗ ΟΘ. (ΥΠΗΡΕΣΙΑΚΗ) (2012)». *www.ggk.gov.gr*. Ανακτήθηκε στις 18 Ιουλίου 2016.
8. ↑  «Γενική Γραμματεία της Κυβέρνησης | Κυβέρνηση ΘΑΝΟΥ-ΧΡΙΣΤΟΦΙΛΟΥ ΒΑΣΙΛΙΚΗΣ (ΥΠΗΡΕΣΙΑΚΗ) (2015)». *www.ggk.gov.gr*. Ανακτήθηκε στις 18 Ιουλίου 2016.
9. ↑  Δημήτρης Ψαρράς (02-07-2019). «Διπλή ονομασία και διπλή γλώσσα από τη Ν.Δ.». *Η Εφημερίδα των Συντακτών*.. Ανακτήθηκε στις 10-07-2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 295390459
* **BiblioNet**: **56804**
* ISNI: 0000 0003 9984 9161
* GND: 1029833605
* SUDOC: 24225067X

 |

 |